<classify> MWANAFUNZI wa Taasisi ya Teknolojia Dar es Salaam DIT, Lumola Kahumbi ameieleza Mahakama ya Hakimu Mkazi Kisutu namna alivyoporwa kiasi cha Sh 12,500 na askari wa kituo cha Polisi Oysterbay.Kahumbi alitoa madai hayo jana alipokua akitoa ushahidi katika kesi inayomkabili Mwenyekiti wa Chadema Freeman Mbowe na wenzake nane mbele ya Hakimu Mkazi Mkuu Thomas Simba.Alidai kuwa siku hiyo alitoka chuoni kwake DIT na kuelekea Kinondoni Studio kwenda kumuona shangazi yake anayeishi maeneo hayo kwa kutumia usafiri wa daladala na alipofika kituo cha basi cha Studio alishuka na kuanza kutembea kuelekea kwa shangazi yake ambako ni nyumba ya nne kutoka alipokua lakini kabla ya kufika aliona msafara wa magari ya Polisi yaliyokadiriwa kufika saba yakiwa na askari.Aliendelea kudai kuwa askari walishuka katika magari hayo yaliyokuwa yamewasha taa na kupiga vingora na kuanza kukamata watu akiwemo kondakta wa daladaka aliyekuwa akiita abiria kwenye basi.Baada ya kushuka kwenye magari askari walianza kukamata watu, watu walianza kukimbia na mimi nilikimbia kuelekea nilikotoka, baada ya mwendo mfupi walinikamata mimi na raia wengine tukiwa katika eneo la biashara ya vitanda... tulipakiwa kwenye gari ya polisi na kupelekwa Kituo cha Polisi cha Oysterbay ambako tulipigwa na mikanda na baadaye tukapewa ngoma tupige na kuimba dola si lele mama, aliendelea kudai.Alidai kuwa baada ya dakika ishirini askari mmoja aliwauliza kama kuna mtu anataka kujisaidia haja ndogo yeye akajitokeza na askari wawili wakamfuata nyuma alipokua anaelekea chooni na kumwambia ajiongeze lakini kabla hajafanya chochote walianza kumsachi na kuchukua kiasi cha Sh 12,500 alizokua nazo kabla ya kumwamuru aondoke bila kugeuka nyuma.  <topic>: kitaifa 